
RAPORT  COMUN

asupra proiectului de Lege pentru modificarea pct.12 din Ordonanţa Guvernului nr.17/2008 pentru modificarea şi completarea Ordonanţei de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. PLx 430 din 1 septembrie 2010, cu dezbaterea pe fond a proiectului de Lege pentru modificarea pct.12 din Ordonanţa Guvernului nr.17/2008 pentru modificarea şi completarea Ordonanţei de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul negativ al Consiliului Legislativ (nr.160/01.03.2010)

· avizul negativ al Comisiei pentru buget, finanţe şi bănci (nr.391/13.10.2010)

· avizul negativ al Comisiei juridice, de disciplină şi imunităţi (nr.31/710/22.09.2010)

· punctul de vedere negativ al Guvernului (nr.1064/19.04.2010).

Proiectul de lege are ca obiect de reglementare modificarea lit.e) a alin.(1) al art.13 din Ordonanţa de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar, aprobată cu modificări şi completări prin Legea nr.125/2005, cu modificările şi completările ulterioare, în scopul acordării sporului pentru condiţii deosebit de periculoase şi personalului care îşi desfăşoară activitatea în laboratoare de analize medicale cu serviciu permanent care deservesc structuri de primire a urgenţelor, UPU şi CPU.

Comisiile propun Plenului Camerei Deputaţilor respingerea proiectului de lege întrucât, potrivit dispoziţiilor art.48 alin.(1) pct.17 din Legea nr.330/2009 privind salarizarea unitară a personalului plătit din fonduri publice, Ordonanţa de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar, cu modificările şi completările ulterioare, a fost abrogată, cu excepţia art.23, 24, 26-30, 36, 37 şi 411. Astfel, lit.e) a alin.(1) al art.13 asupra căruia se intervine legislativ a fost abrogată, iar proiectul de lege a rămas fără obiect.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile Regulamentului Camerei Deputaţilor, Comisiile au dezbătut proiectul de lege în şedinţe separate. 

La şedinţa Comisiei pentru sănătate şi familie din data de 19 octombrie 2010 au fost prezenţi 16 deputaţi din totalul de 18 membri ai acesteia. Raportul de respingere a fost adoptat cu 12 voturi pentru, un vot împotrivă şi 2 abţineri.

La şedinţa Comisiei pentru muncă şi protecţie socială din data de 10 noiembrie 2010 au fost prezenţi 21 deputaţi din totalul de 22 membri.
La dezbateri au participat, în conformitate cu prevederile art.55 din Regulamentul Camerei Deputaţilor, domnul Cristian Anton Irimie, Secretar de stat şi doamna Corina Raicu, consilier – Ministerul Sănătăţii.
Raportul de respingere a fost adoptat cu unanimitate de voturi.
Proiectul de lege a fost adoptat de Senat în condiţiile articolului 75 alineatul (2) teza a III-a din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

